|  |  |
| --- | --- |
| **Elem tartalma: Isten országa** | Kategória: előadás |
| Szerző/szerkesztő: Bezák Tamás atya  | Esemény: Találkozó |
| Kapcsolódó téma: | Kapcsolódó előadás: |
| Régió: Összrégió | Település:  | Időpont: 2017.10. |

Kapcsolódó anyagok:

Törzsanyag:

**ISTEN ORSZÁGA**

Székely János - Chiara Lubic – Papp Miklós

**„Ti keressétek először az Isten országát és annak igazságát...” (Mt 6,33)**

Mit is jelent az Isten országa, mi az a titokzatos valóság, amelyről Krisztus annyit beszélt. Tanításának az egyik legközpontibb örömhíre, igazsága, valósága volt, de gyakran talán nem értjük ennek a kifejezésnek a pontos jelentését.

*„Ezért ti elsősorban az Isten országát és annak igazságát keressétek, s ezeket mind megkapjátok hozzá.”*

**Az élethez szükséges dolgok**at jelenti ez. Az ember legfőbb gondja általában az, hogy aggódva keresi mindazt, ami létének biztonságot ad.

Bizonyára te is így vagy vele. Jézus azonban az Ő látásmódját állítja eléd, az Ő cselekvésmódját kínálja fel. Arra kér, hogy ne úgy viselkedj, ahogy általában szokás, és azt, hogy ne csak egyszer, hanem mindig ehhez tartsd magad, ami azt jelenti, hogy elsősorban Isten országát keresd. Ha egész lényeddel Isten felé fordulsz, és mindent megteszel azért, hogy Ő uralkodjék benned, és a többiekben is – azaz törvényei szerint irányítod az életedet – akkor az Atya minden nap megadja, amire szükséged van. Ha azonban elsősorban önmagaddal vagy elfoglalva, akkor **egy idő után csak az e világi dolgokkal fogsz törődni**, akkor ezek rabul ejtenek majd téged. Függőségbe is kerülhetsz. Ez lesz a legfőbb kérdés számodra, ez lesz minden erőfeszítésed célja, és így beleesel abba a súlyos kísértésbe, hogy csak a saját erődre számítasz és egyre kevésbé gondolsz Istenére.

Egy-két történet a megértés céljából, amely számunkra nagyon közel hozza azt, hogy miről is beszél Jézus.

Az első egy hatalmas fordulópont Szent Ferenc életében: Ferenc Assisiben élt, jómódú volt. Könnyed szórakozásban, mulatozásban telt fiatalsága. Nagyon sokat irigyelték őt. Amikor háború robbant ki Assisi és Perugia között, Ferenc is ott volt a csatában. Elkényeztetett ifjú volt, nem nagyon tudta forgatni a fegyvereket; fogságba került. Perugiában egy rendkívül egészségtelen börtönbe került, ahol súlyosan megbetegedett. Apja, Pietro di Bernardone kiváltotta a fiát a börtönből. Hazahozták Ferencet. Élet és halál között lebegett, és talán végigfutott fejében a gondolat, hogy milyen szörnyű lenne most meghalni. Az életében eddig semmi igazán jót nem tett, mindig csak szórakozott; **mennyire üres volt az élete**. Ferenc lassanként felépült, és egy délután kilovagolt a városból. Szembe jött vele egy leprás koldus. Mindig iszonyodott a leprások sebeitől, rettegett ettől a betegségtől. És ekkor Ferenc egy titokzatos hangot hallott, amely azt mondta neki: „szállj le a lóról, öleld meg ezt a leprás koldust”. Ferenc érezte, hogy talán egy utolsó lehetőséget kapott arra, hogy valamelyest megtöltse addigi üres életét. Leszállt a lóról, megölelte, megcsókolta a sebekkel teli arcot. Nem sokkal halála előtt visszaemlékezett erre a pillanatra, és azt mondta, hogy akkor, ami addig keserűnek tűnt, édessé lett; ami addig nehéznek tűnt, könnyűvé. Ferenc olyan boldogságot tapasztalt meg, amit addig nem ismert. Ismerte a szórakozás örömét, **most** **átélte a szeretet boldogságát.**

*Isten országa hasonlít a kereskedőhöz, aki drágagyöngyöt keresett, és amikor egy különlegesen értékeset talált, örömében eladta mindenét, amije csak volt, és megvette azt (Mt 13,45-46).*

A második történet Charles de Foucauld életéből való. Hasonlóan nehéz ifjúsága volt. Mulatozott, ivott, kártyázott, rengeteg pénzt veszített el a családi vagyonból; szerelmi ügyei is voltak, botrányos ügyek – annyira, hogy a család végül kitagadta Foucauld-t, hogy ne hozzon rájuk több szégyent. Így került a fiatalember Algériába. Az akkori francia háborúk során önkéntesként vállalta, hogy Algériában harcol. Halált megvető bátorsággal küzdött, igazából arra vágyott, hogy lelőjék. A legelső csatasorokban hamar újabb kitüntetéseket, katonai rangokat szerzett. Nem sokkal később Marokkóba szökött, amely akkoriban még egy lezárt ország volt. Ott tartózkodván, ámulattal figyelte az arabok hatalmas és erős hitét. Magában azt mondta: *„talán én vagyok az egyetlen ebben az országban, aki ateista”*. Az éjszakát igen gyakran a szabad ég alatt töltötte, órákon át nézte a gyönyörű csillagos eget. Valami már kezdett megmozdulni a szívében. Karácsony előtt hazament. Egy hajnalon bement egy templomba, és látta, hogy hátul, a gyóntatószék közelében idős, szimpatikus arcú atya áll. Gondolt egyet, odament, és azt mondta: „Kételyeim vannak a hitben. Feleljen a kérdéseimre!” Az atya ránézett a fiatalemberre, és **leolvasta arcáról elmúlt éveinek zűrzavarát, bűneit**. Szemébe nézett, és azt mondta: *„Jöjjön be a gyóntatószékbe, térdeljen le, gyónja meg a bűneit, és hinni fog.”* Foucauld erre azt mondta: *„Atya, félreértett engem, én nem gyónni jöttem. Alig hiszek Istenben. Kérdéseim vannak. Feleljen nekem!”* De az atya megint csak a szemébe nézett, és azt mondta: *„térdeljen le, gyónja meg bűneit, és hinni fog!”* Foucauld végül engedett az unszolásnak, letérdelt, és **letette több mint tíz év bűneit**, minden szépítés nélkül, minden magyarázgatás nélkül. Abban a pillanatban érezte, hogy a kegyelem, mint hatalmas folyó, átömlik rajta. Ahogy fölállt, **már valóban hitt**. Nem sokkal később eldöntötte, hogy pap lesz.

*Az Isten országa olyan, mint amikor a tékozló fiú hazatalál az Atya ölelő karjaiba. Isten országában nagyobb öröm van egy megtérő bűnös miatt, mint kilencvenkilenc igaz miatt... (vö. Lk 15,7. 11–32)*

A harmadik is hihetetlenül aktuálisnak tűnik. Sok fiatal él úgy, ahogy Elvira. Tanítóképzőbe járt, és nagyon szegény volt. Csak a kiváló tanulmányi eredménye biztosíthatta a továbbtanulását. **Erős volt a hite**. Filozófiatanára ateista volt, ezért Jézus és az egyház igazságait gyakran homályosan, ha éppen nem eltorzítva magyarázta. A lánynak felforrt a vére. **Nem maga miatt, hanem Isten iránti szeretetből**, az igazságért, társai miatt. Bár tudta, hogy ha ellentmond a tanárnak, rossz jegyet kaphat, mégis erősebb volt, amit belül érzett. Minden alkalommal feltette a kezét: *„Ez így nem igaz, tanár úr!”* Talán nem tudott mindig elég érvet felsorakoztatni ahhoz, hogy szembeszálljon a tanár fejtegetéseivel, csak annyit tudott mondani, hogy *„nem igaz”*, de ebben benne volt a hite, amely együtt jár az igazság ajándékával, és elgondolkodtatja az embert. Társai, akik szerették, megpróbálták lebeszélni közbeszólásairól, hogy ne ártson magának, de nem sikerült nekik. Elmúlt néhány hónap, és elérkeztek a bizonyítványosztáshoz. A lány remegve vette kezébe bizonyítványát, és **ujjongás töltötte el**: a legjobb osztályzatot kapta! Elsősorban azt kereste, hogy Isten és az Ő igazsága győzedelmeskedjen, és bőséggel megkapta a többit.

*„Ezért ti elsősorban az Isten országát és annak igazságát keressétek, s ezeket mind megkapjátok hozzá.” (Mt 6,33)*

**Mi is a mennyek országa?** Ahogy Jézus anyanyelvén hangzik: malkutha dishmayya – az egek uralma, a mennyek országa. Nagyon sokszor már magát a kifejezést is félreértjük, és azt gondoljuk, hogy itt a mennyországról van szó, vagyis a halál utáni beteljesedésről. Nyilván erről is. Az emberi élet beteljesedése az Úristen világában, a halál kapuján átlépve lesz osztályrészünk. De a kifejezés elsősorban nem erre akar utalni.

Jézus korában tiszteletből nem ejtették ki nagyon gyakran Isten nevét; helyette többek között azt a szót használták, hogy egek. Ez a kifejezés: egek országa, mennyek országa jelentése egész egyszerűen ez: Isten országa, Isten uralma.

**Mit jelent az Isten országa?** Egyszerűen: az Isten királysága az a hely és az a pillanat, ahol és amikor Isten király; amikor Ő valóban uralkodik – az emberi szívekben, a világban. A Miatyánkban ennek az uralomnak az eljövetelét kérjük. Azt kérjük: *„jöjjön el a te uralmad, a te királyságod, a te országod!”* A következő kérés gyakorlatilag ugyanezt ismétli meg: *„legyen meg a te akaratod”*. Végre nem csak a mennyben, ahol az angyalok, az üdvözültek tökéletesen Isten akaratát élik, a szeretet harmóniájában élnek.

Isten országa ezt jelenti: Isten szeretetének kincse, ami eljön és uralkodik és betölt. Betöltötte Ferenc szívét, úgy, hogy túlcsordult: ami keserűnek tűnt, édessé lett. Betöltötte Charles de Foucauld szívét, megtisztította őt.

Ez a fogalom – Isten uralma – ismerős volt a Krisztus előtti évszázadokban is. A sínai szövetségkötéstől kezdve az Úristen újra király volt azoknak a szívében, akik befogadták Őt, akik magukra vették törvényeit. Elmondani a *Sh’ma Izrael..., a Halld, Izrael...* imádságot, azt jelenti a rabbik megfogalmazása szerint, hogy magamra veszem az Isten országának igáját; vagyis belépek az Ő akaratának, az Ő gyönyörű rendjének világába. Bennem Isten király, az Ő törvényei szerint élek.

Isten országa olyasvalami, amit nem mi emberek hozunk létre, nem mi építjük fel.

*Azt mondja Jézus: a mennyek országa olyan, mint amikor egy ember magot vetett a földjébe; és utána, akár alszik, akár ébren van, éjjel vagy nappal, a mag kicsírázik, szárba szökken, kalászt hajt. A mag* – így mondja –***önmagától*** *(görögül automaté) sarjad ki, szárba szökken, kalászt terem. S amikor a termés beérik, a magvető rögtön fogja a sarlót, mert itt az aratás (vö. Mk 4,26–29).*

Isten országa ajándék, nem mi emberek hozzuk létre. A magot nem a magvető növeszti, nem a szántóvető ember – titokzatosan növekszik. A történelemnek az Úristen a főszereplője. A magunk életének sem mi vagyunk a főszereplői, hanem az Úristen. Ő alkotott minket, Ő az, Aki hazavár, Aki megváltott minket, Aki beteljesíti az életünket.

Jézus mégsem tétlenségre, passzivitásra biztat a földi dolgokkal kapcsolatban. Nem arra, hogy felelőtlenül vagy felületesen végezd a munkádat. Jézus a gondterheltség helyett törődést, odafigyelést kér, megszabadít az aggodalomtól, a félelemtől, a nyugtalanságtól. Azt mondja: *„Ezért ti elsősorban Isten országát és annak igazságát keressétek.”* Elsősorban, azt jelenti, hogy mindenekelőtt Isten országát keressük, ez van az első helyen, de ez nem zárja ki, hogy a keresztény ember foglalkozzék életének egyéb szükségleteivel is. *„Isten országát és annak igazságát keresni”* azt is jelenti, hogy Istennek tetsző életet élünk, úgy, ahogy Jézus az evangéliumban megmutatta.

Isten uralma azt is jelenti, hogy **Krisztus legyőzi a gonosz uralmát**.

Pl. a függőség is egy démon. Lassan engedjük be az életünkbe, de aztán megszáll, és nem lehet egy fejrázással kiűzni az életünkből. Ahhoz kellenek a jó emberek, szakszerű segítség, de mindenekelőtt az az Isten, aki ujjával démonokat űz ki. Jézus, amikor gyógyít és kiűzi a gonoszt, akkor azt mondja, hogy ezáltal megjelenik benne, általa az Isten uralma. A sátán olyan, mint az erős ember, aki a házában ül, és őrzi zsákmányát, a betegeket, a megszállottakat. Csak akkor lehet tőle elvenni ezt a zsákmányt, vagyis meggyógyítani a betegeket, ha jön egy nálánál erősebb, aki megkötözi őt. Ez a nálánál erősebb nem más, mint Krisztus, Aki elragadja a sátántól zsákmányát (vö. Lk 11,21-22).

Isten királysága ezt jelenti: **Isten újra belép a világba, és újjáteremti azt**. Isten országa igazából nem más, **mint maga Jézus**, Akiben Isten jelenvalóvá lett; Akiben emberré lett, közöttünk van. Órigenész egyházatya így is nevezi Jézust: auto-basileia (vö. Hom. In Ez 1,11). **Ő maga az ország**, Akiben Isten jelen van; Ő az Emmanuel, Akiben beteljesedik a jövendölés: velünk az Isten. Isten országa nem más, mint maga Jézus.

Jézus újfajta világot hirdet meg, ahol a szeretet átformálja az egész társadalmat. Ezt várták az ókori kelet népei a földi királyoktól is. Akkor tartottak **jó királynak** egy királyt, ha a szegények védője volt, a gyöngék védelmezője; ha enni adott az éhezőnek. Az ókori kelet népei nagyon világosan tudták, hogy a jogegyenlőség önmagában nem biztosítja kellőképpen az igazságot, az emberek boldogulását. Hiába vannak egyenlő jogok, az erős, a gazdag, a hatalmas mindig érvényesíteni fogja a maga erőfölényét a gyöngével, a szegénnyel szemben. Az ókori kelet népei azt mondták, hogy egy király csak akkor igazságos, ha erőnek erejével a gyönge mellé áll, és visszaszorítja az erőset, a gazdagot, a hatalmasat. Csak az ilyen királyt nevezték igazságosnak.

Amikor Jézus meghirdeti a nyolc boldogságot, akkor igazából ezt mondja: örülhet a világ, örülhet a szegény, az éhező, a síró, mert végre elérkezett a nap, eljött a Messiás-király. Van védelmezője a gyöngének. Isten megalapítja az Ő országát itt a földön – azt az országot, ahol nem lesz több sírás, és nem lesz többé éhezés. Isten országa tehát azt is jelenti, hogy az Úristen valóságosan uralkodni kezd a világban.

**Az ember lényege szerint társas lény.** Kapcsolataink a lényegünkhöz tartoznak. Én-né az ember csak a te által lehet. A másik arcának tükrében pillanthatjuk meg önmagunkat. Egy kisgyerek úgy tanul meg mosolyogni, hogy édesanyja rámosolyog; úgy tanul meg beszélni, hogy édesanyja beszél hozzá. Akkor lesz önbizalmunk, ha megbíznak bennünk. Úgy tanulunk meg szeretni, hogy a szeretetünket elfogadják.

Az Úristen csak úgy tud minket megváltani, megújítani, ha a kapcsolatainkat is gyógyítja, megújítja. A megváltásnak társadalmi dimenziója is van. Jézus nem csak az Istennel való kapcsolatunkat akarta gyógyítani. Ő nem másodhegedűsnek jött. Ő az egész világot át akarja formálni. Jelen akar lenni a családjainkban; abban, ahogy a férj és a feleség szeretik egymást; abban, ahogy a szülő neveli a gyermekét; ahogyan az ember a pénzével bánik, vagy az egyik nemzet a másikkal. Az egész világot át akarja alakítani. Isten országa ezt is jelenti; nem csak egy lelki ország. Kapcsolatainkat is meg akarja újítani Krisztus; szeretettel, igazsággal akarja betölteni.

Mindenekelőtt keressétek az Ő szeretetében való életet, a többit megkapjátok hozzá. Az emberi élet legfőbb célja, hogy megtanuljunk szeretni, és adni, Istenben élni, Aki maga a szeretet. Ezért születünk erre a világra. Ha ezt a leckét megtanuljuk, akkor léphetünk be Isten örök szeretetébe; ez a legeslegfontosabb dolgunk itt a földön.

**Mi a függőség?** Amikor egy szer (alkohol, dohány, drog, étel), egy cselekvés (játék, számítógép, munka, szexualitás), vagy egy személy (társfüggőség) uralkodik rajtunk. Amikor az ember feladja a szabadságát, és teljesen rabja lesz a dolognak, a cselekvésnek, a kapcsolatnak. A legtöbb függőség mögött egy hatalmas ***szeretetéhség*** van. Szeretetre éhes, szeretni szeretne.

Nem több az élet, mint az étel? – kérdezi Jézus. Nem több a test, mint a ruha? (Mt 6,25). Az életünket nem arra kapjuk, hogy gyűjtsünk, hogy aggódjunk, hanem arra, hogy szeressünk és adjunk.

Isten országa Jézusban jön el. Abban a Jézusban, Aki Istent így szólítja: „Abba, Apa!” Abban a Jézusban, Aki néha az **éjszakát Isten imádásában tölti**, Aki egy az Atyával. Isten országa azt is jelenti, hogy Jézus behív minket ebbe a közösségbe.

Gyakran mi is úgy élünk, mint egy szívtelen szolga. Fojtogatjuk egymást apró, kicsiny vétségek miatt; civódunk, veszekszünk – s ez majdhogynem normálisnak, természetesnek is tűnik. Az ember akkor döbben rá arra, hogy mennyire szörnyű az, hogy így él, ha ráébred arra, ha meglátja, hogy az Úristen neki is tízezer talentumot adott, engedett el. Ha ebben a háttérben látom az életemet. Jézus erre akar minket megtanítani, erre a tízezer talentumnyi kincsre.

Egy fiatal német lány élete kezdett félresiklani; rengeteget bulizott, abbahagyta a tanulmányait, kábítószer-fogyasztóvá vált. Mindenféle módon próbáltak segíteni rajta; nagy nehezen egy jó egyházi közösségbe is sikerült őt besegíteni, ahol egy ügyes atya volt, aki pszichológiát is végzett. Többször beszélgetett a lánnyal, ám nem sok változást sikerült elérni az életében. A lány nyáron elment Olaszországba dolgozni; egy pizzériában dolgozott. Mire ősszel hazatért, teljesen átalakult: derűs volt, jókedvű; egyáltalán nem járt inni, mulatozni, és a kábítószerezést is abbahagyta. Az atya nagyon-nagyon örült, és megkérdezte, hogy minek köszönhető ez a nagy változás, amin átesett. A lány elmesélte: nyáron egy nagyon érdekes pizzériába került, ahol egy szimpatikus szakács volt, aki egyik nap azt mondta neki: „te lány, nem tetszel nekem. Olyan vagy, mint a három hete esős idő; lerí rólad a szomorúság, az életkedv hiánya. Elő kellene venned a Bibliát, ki kellene nyitnod, hogy a lapjai közül előléphessen Jézus, és belépjen az életedbe”. A lány azt felelte, hogy ő nem hisz ilyen ostobaságokban, de azért szöget ütött a fejében az, amit a szakács mondott. Egy este elővette a Bibliát, aztán következő este is, és legközelebb is – és egyik alkalommal valóban megtörtént: Jézus előlépett a Biblia lapjairól, és belépett az életébe.

Nemcsak megismételhető, amit a pszichológus és az orvos mond („Szedd össze magad”, „gondold át az életed”). Roppant fontos a szakszerű segítségük, pótolhatatlan a szaktudásuk. De tudunk valami többet is mondani: *mélyponton érted jön az Isten.* A megtérés nem annyi, hogy én megtérek és összeszedem magam, hanem már valaki értem jött és elősegíti a megtérésem. A függőnek tehát azt mondom: „Mivel szenvedsz, most közelebb lép hozzád Isten. Most jobban tudsz imádkozni. Most nyújtja feléd a kezét. Kapaszkodj bele bátran és makacsul!”

Isten országa mindenekelőtt ajándék, föntről jön. Isten országát az Úristen építi, az Ő igéje építi. Odafentről épül az Isten országa, Isten Igéjének titokzatos erejéből, amely föntről leszáll, és termővé teszi a világot.

A mai ember legfőbb sebe, baja az, hogy saját erejéből akarja beteljesíteni a maga életét, de nem megy – ezért belső sivatagot él át. A mai ember alig tud valamiért őszintén lelkesedni. Nem tudja, hogy miért él. Alig tud valaminek őszintén örülni.

A függőség témájában különösen hangsúlyos a társfelelősség és a bűnrészesség. Mára túl individuális lett az életvezetés, nem szólunk rá egymásra, „az ő élete, majd ő tudja”. Ez nem tolerancia, nem a nagykorúság tisztelete, hanem szeretetlenség. Ha a testvérem csúszik az alkoholizmusba, és nem küzdök vele és érte, az nem tolerancia és tisztelet, hanem bűn. Ugyanis bűnrészesség a fiataloknak azt a rengeteg alkoholt árulni, a szexualitás lazaságát terjeszteni, a hamis pótlékokat bármilyen módon árulni, terjeszteni. Nem magányos az életvezetésünk, hanem társas.

Az egyik legfontosabb dolog, amit mi, keresztények adhatunk a mai embernek, hogy odasegítjük ehhez a forráshoz: az imádság forrásához, Istenhez.

Ha az Isten országát akarjuk élni, akkor nagyon fontos, hogy lépjünk a szegény felé, a gyönge felé. A mai ember lelki kifáradását látva, azt gondolom, hogy az egyik legalapvetőbb út – ahogyan visszatalálhat az életkedvhez, az örömhöz, ahhoz, hogy újra láthatja, hogy a létének van értelme – pontosan az, ha elmegy a szegényhez, ha segít, ha ad, ha kilép önmagából. **Ki a szegény számomra? Magányos osztálytárs?**

Végtelen nagy lyuk van a szívünkön, amit csak a Végtelen tud betölteni. Minden ember Istenre irányul. Aki ezt a végtelenre irányuló dinamikát nem Isten felé éli meg igaz módon, az valamilyen pótlék formájában éli meg. A függő: éhes az Istenre. A függőség nagyon gyakran valláspótlék: ezért játszik annyit a számítógépen, nézi a mindig új műsorokat, dolgozik megszállottan, hajszolja az élvezeteket, mert be van oltva az újra, a többre, a másra. A valóságban Istent keresi, de sajnos ezt a végtelen iránti huzatát másra pocsékolja el. Mint amikor egy repülőgép nem száll fel soha, csak a földön bolyong, hatalmas hajtóművekkel. Ő maga sem érti, mások sem értik: ekkora hajtóművek, dinamika, szárnyak – és nem száll fel?

Tartsunk meg mi is nagyon komolyan az adventi és a nagyböjti böjtöt, s egyébként is a pénteki napok böjtjét. Az Egyház nagyon jól tudja, hogy képesek vagyunk belesimulni a világba, a világ pedig képes beszippantani. Tragikus, ahogy a keresztények általában böjtölnek. Ugyanolyan jóléti életet élünk, mint mindenki. A böjt arra való, hogy távolságot vegyünk a világ javaitól, bizony, még a jó dolgoktól is (munka), s tartsuk üresen a szívünket Isten elé. A böjt nyitva akarja hagyni a szívünkön azt a végtelen nagy lyukat, amit sem a világ javai, de még a szeretett családtagjaink sem tudnak betölteni. Így nem fogunk semmilyen pótlékba menekülni.

Ha ezeken az ösvényeken járunk, akkor, úgy gondolom, újra és újra átéljük, hogy közöttünk van az Isten országa, és majd bennünket is befogadnak az örök hajlékokba (vö. Lk 16,9).

* Bízom-e Istenben? Miért?
* Hol találtam már rá/hol találhatnék rá Isten országára?
* Az imádság ellenszer-e sok mindenre, ami eltérít attól, hogy az életem értelme felé tartsak? Miknek is? Segíthet-e?
* Mi erről a véleményem: Isten segítője az életemnek csupán, vagy én is segítője lehetek Istennek?
* Mi az, ami hiszem, hogy fontos számomra? Miről álmodom, ami építője a jövőmnek? Milyen szerep jut mind ebben Istennek?
* Mostanában éppen mi tölt el aggodalommal?
* Bízom-e az egész életem, annak jövőjében jelentkező szorongásaimat Krisztusra? Mivel tudom, hogy Ő az én boldogságomat akarja...
* Keresem-e, hogy a *jelent* teljességében megéljem? Vagy álomvilágba ringatom magam, elképzelve egy jobb jövőt, miközben elszakadok attól, ami az én felelősségem?
* Mihez ragaszkodom túlságosan? Hogyan viszonyulok a javaimhoz? Divatozok-e, mert mások teszik?
* Pocsékolom-e haszontalanul, vagy beosztom pénzemet, időmet? A keresztény az, aki tudja, hogy léte Isten kezében van, és soha nem hiányozhat a szükséges, főleg ahhoz, hogy olyan igaz barátságot sikerüljön kiépíteni, aki mellette áll...
* Jézus nem tétlenségre hív, hanem olyan élet megélésére, amelyben tudjuk, hogy Ő velünk jár. Keresem-e napról napra hűségesen, hogy elvégezzem kötelességeimet (tanulásban, barátságban, családban, plébánián...) és Isten rám vonatkozó tervének kutatásában?
* Hogyan viszonyulok az isteni gondviseléshez? Hordozom a bizalmat irányában?
* Mi, Krisztus hívők olyan küldetéssel rendelkezünk, hogy konkrét kifejezői legyünk annak, amit magunkban hordozunk. Mik azok a kifejeződések, gesztusok, amik Isten gondviselésében rejlő reményünkről adnak számot?

Eszközigény: